Maa Hääl, 10. november 1937    Haapsalu linnavalitsus esitas teedeministeeriumi ehit.-järelvalve-inspektorile Haapsalu linna lähema 5 aasta avalike ehitiste püstitamise kava. /…/  Kõigepealt tahab Haapsalu asuda Paralepa supelrajooni väljaarendamisele. Seal tahetakse muru eemaldada ja välja tuua puhas mereliiv. Supelrannale kavatsetakse ehitada moodsad kabiinid ja rannakohvik. Teine rannahotell (lisaks 1936. aastal Poska puiesteel valminule; praeguseks hävinud. AV märkus) tuleks ehitada Õhtu kaldale, fassaadiga vastu Paralepa randa. Uus rannahotell tuleks senisest suurem; ehitus läheks maksma 40.000 krooni. Samasse rajooni on kavatsetud püstitada ka moodne autogaraazh /…/ Kallimaks  ehituseks kujuneks linna supelasutusele (Suur-Liiva 15. AV märkus) ajanõuetele vastava uue tiiva juurdeehitus, mis on kalkuleeritud 70.000 krooni. Samapalju läheks maksma ka Haapsalu rahvamaja, milleks juba projekt ja põhifond olemas. Viisaastaku lõpposas tuleks veel mainida südalinna autobusejaama püstitamist. Ehitamisele tuleks võimaluse korral veel muuseumihoone Kooli tänavale, senise linna 1. algkoolihoone kohale (Kooli 6. AV märkus). See maksaks 40.000 kr. Varem oli ehituskavas ka uue raekoja püstitamine, kuid  kuna praeguses hoones teostatakse põhjalik remont ja osaline ümberehitus, siis loodetakse vana majaga veel läbi ajada, kuna esijoones tuleksid ehitamisele kuurordi heale tulevikule kasulikud hooned.